苏辙
再游庐山三首
当年五月访庐山，山翠溪声寝食间。
藤杖复随春色到，寒泉顿与客心闲。
岩头悬布煎茶足，峡口惊雷泛叶悭。
待得前村新雨遍，扁舟应逐好风还。
忆自栖贤夜入城，道边兰若一僧迎。
偶然不到终遗恨，特地来游慰昔情。
海外声闻安至此，堂中天鼓为谁鸣。
匆匆复向深山去，一盏醍醐饱粟罂。
〈罗汉院有新罗罗汉，堂中法鼓特大。
〉此山岩谷不知重，赤眼浮图自一峰。
芒屩随僧践黄叶，晓光消雪堕长松。
石泉试饮先师锡，午饭归寻下寺钟。
胜处转多浑恐忘，出山惟见白云浓。